VENDIM
Nr.285, datë 10.4.2020

PËR ORGANIZIMIN, FUNKSIONIMIN SI DHE PROCEDURAT E NIVELI I TARIFAVE TË SHËRBIMEVE QË DO TË OFROHEN NGA AGJENCIA E TRAJTIMIT TË KONCESIONEVE (ATRAKO)
(ndryshuar me vendimin nr. 612, datë 22.9.2022)
(i përditësuar)

Në mbështetje të nenit 100 të Kushtetutës, të pikës 4, të nenit 12, të ligjit nr.125/2013, “Për koncesionet dhe partneritetin publik privat”, të ndryshuar, dhe të nenit 6, të ligjit nr.90/2012, “Për organizimin dhe funksionimin e administratës shtetërore”, me propozimin e ministrit së Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME
1. Objekt i këtij vendimi janë organizimi dhe funksionimi i Agjencisë së Trajtimit të Koncesioneve (në vijim ATRAKO), në përputhje me legjislacionin në fuqi në fushën e koncesioneve/partneritetit publik privat dhe me këtë vendim, si dhe procedura për përcaktimin e tarifave të shërbimeve që do të ofrohen nga Agjencia e Trajtimit të Koncesioneve (ATRAKO).
2. ATRAKO është institucion publik, buxhetor, me seli në Tiranë, në varësi të ministrit përgjegjës për ekonominë. Buxheti i Agjencisë financohet nga buxheti i shtetit, gjithashtu, dhe nga donatorë të ndryshëm dhe miratohet me buxhetin e ministrisë përgjegjëse për ekonominë, si zë i veçantë.
3. Misioni i ATRAKO-s është të nxisë dhe të asistojë autoritetet kontraktuese në përgatitjen, vlerësimin dhe negociimin e koncesioneve/partneriteteve publike private.
4. ATRAKO ka fushë përgjegjësie ndihmën dhe këshillimin e autoriteteve kontraktuese si dhe sigurimin e standardeve për zbatimin e procedurës së koncesionit, nëpërmjet unifikimit dhe hartimit të modeleve standarde.
II. PËRGJEGJËSITË FUNKSIONALE TË ATRAKO-S
ATRAKO ka përgjegjësitë, si më poshtë vijon:
a) Të organizojë punën për të nxitur dhe këshilluar autoritetet kontraktuese në fushën e koncesioneve/partneriteteve publike private;
b) Të organizojë punën për hartimin dhe unifikimin e modeleve standarde;
c) Të organizojë punën për monitorimin dhe analizimin e tendencave aktuale evropiane dhe globale në fushën e koncesioneve/partneriteteve publike private, me qëllim propozimin e ndryshimeve ligjore dhe promovimin e praktikave më të mira ndërkombëtare.
III. ORGANIZIMI DHE FUNKSIONIMI I ATRAKO-S
1. ATRAKO e shtrin veprimtarinë e saj në të gjithë territorin e Republikës së Shqipërisë dhe organizohet në nivel qendror.
2. Struktura dhe organika e ATRAKO-s miratohen me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore.
3. ATRAKO kryen detyrat e përcaktuara në legjislacionin në fuqi në fushën e koncesioneve/partneritetit publik privat, si dhe në çdo akt tjetër ligjor e nënligjor që lidhet më këtë fushë.
4. ATRAKO bashkëpunon me ministritë e linjës dhe njësitë e vetëqeverisjes vendore, me qëllim mbledhjen e të dhënave mbi procedurat për dhënien me koncesion dhe partneritet publik privat. 
Ministritë e linjës dhe njësitë e vetëqeverisjes vendore duhet të dorëzojnë pranë Agjencisë të gjitha kontratat e koncesionit/PPP, brenda 15 (pesëmbëdhjetë) ditëve pas nënshkrimit të tyre.
5. ATRAKO bashkëpunon me Agjencinë e Prokurimeve Publike, për të publikuar dokumentet standarde të procedurës konkurruese të koncesionit dhe partneritetit publik privat.
6. Rregullorja që përcakton metodat e brendshme të punës dhe sjelljen e personelit të Agjencisë miratohet nga ministri përgjegjës për ekonominë, me propozim të kryetarit të Agjencisë.
7. ATRAKO drejtohet nga kryetari, i cili organizon dhe drejton të gjithë veprimtarinë e saj dhe e përfaqëson atë në marrëdhënie me të tretët. Kryetari i ATRAKO-s përgjigjet përpara ministrit përgjegjës për ekonominë dhe ka detyrat, si më poshtë vijon:
a) Cakton objektivat dhe detyrat e njësive organizative në përbërje të ATRAKO-s;
b) Bashkërendon punën midis njësive organizative në përbërje të ATRAKO-s;
c) Nxjerr urdhra dhe udhëzime të brendshme, me qëllim marrjen e masave dhe përmbushjen me efikasitet të detyrave e të objektivave të ATRAKO-s si dhe disiplinimin e aktiviteteve të saj.
8. Marrëdhëniet e punës së nëpunësve të ATRAKO-s rregullohen në bazë të dispozitave të legjislacionit për nëpunësin civil. Marrëdhëniet e punës së punonjësve administrativë rregullohen në bazë të dispozitave të Kodit të Punës.
8/1. Kryetari i ATRAKO-s emërohet me vendim të Këshillit të Ministrave, me propozimin e ministrit përgjegjës për ekonominë. Kryetari i ATRAKO-s duhet të plotësojë kriteret, si më poshtë vijon: 
a) të jetë shtetas shqiptar;
b) të ketë zotësi të plotë për të vepruar;
c) të ketë diplomë të nivelit “Master i shkencave” apo “Master profesional”, të përfituar në fund të studimeve të ciklit të dytë me 120 (njëqind e njëzet) kredite dhe me kohëzgjatje normale 2 (dy) vjet akademikë” ose të barasvlershme me to, sipas legjislacionit për arsimin e lartë për shkencat ekonomike/juridike; 
ç) të ketë përvojë në profesion, të paktën 3 (tre) vjet; 
d) të shquhet për figurë të pastër etiko-morale;
dh) të mos jetë i angazhuar në funksione drejtuese partiake; 
e) ndaj tij të mos jetë marrë masa disiplinore e largimit nga puna, që nuk është shuar sipas legjislacionit në fuqi; 
ë) të mos jetë dënuar me vendim gjyqësor të formës së prerë për kryerjen e një vepre penale; 
f) të mos ketë konflikt interesi me detyrën, në përputhje me legjislacionin e konfliktit të interesave. 
8/2. Kryetari i ATRAKO-s lirohet nga detyra, kur: 
a) plotëson moshën për pensionin e plotë të pleqërisë; 
b) deklarohet i paaftë për punë nga komisioni kompetent mjekësor; 
c) gjendet në një situatë të konfliktit të vazhdueshëm të interesit; 
ç) jep dorëheqjen nga detyra. 
8/3. Kryetari i ATRAKO-s shkarkohet nga detyra, kur: 
a) dënohet me vendim gjyqësor të formës së prerë për kryerjen e një krimi apo të një kundërvajtjeje penale me dashje;
b) konstatohen shkelje të dispozitave të legjislacionit në fuqi, përfshirë legjislacionin specifik mbi të cilën ushtron veprimtarinë e ATRAKO-s; 
c) kryen veprimtari që krijon konflikt interesash; 
ç) konstatohet në kushtet e ndalimit për kryerjen e funksioneve publike, sipas legjislacionit për integritetin e personave që zgjidhen, emërohen ose ushtrojnë funksione publike; 
d) kryen shkelje të rënda gjatë kryerjes së detyrës; 
dh) vërtetohet se ka përgjegjësi për mosrealizimin e objektivave të vendosur për ATRAKO-n.
9. ATRAKO ka stemën, logon dhe vulën zyrtare. Stema e ATRAKO-s përbëhet nga stema  e Republikës së Shqipërisë, me shënimet “Republika e Shqipërisë, Ministria e (emri i ministrisë përgjegjëse), Agjencia e Trajtimit të Koncesioneve”, në përputhje me përcaktimet e vendimit të Këshillit të Ministrave për mënyrën e përdorimit të stemës së Republikës së Shqipërisë.
10. Vula e ATRAKO-s ka formën dhe elementet e paracaktuara në vendimin e Këshillit të Ministrave për rregullat e prodhimit, të administrimit, të kontrollit dhe të ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi. 
IV. PROCEDURA PËR PËRCAKTIMIN E TARIFAVE PËR SHËRBIMET E OFRUARA NGA ATRAKO
1. ATRAKO siguron të ardhura nga shërbimet që kryen në dobi të autoriteteve kontraktuese dhe nga donatorë të ndryshëm.
2. Tarifa për shërbimet e ofruara nga ATRAKO shpallet në dokumentet e procedurës konkurruese dhe paguhet nga operatori fitues, përpara nënshkrimit të kontratës, me autoritetin kontraktues, si më poshtë vijon:
a) Për projekte koncesioni/PPP me vlerë investimi deri në 700 000 000 (shtatëqind milionë) lekë, tarifa është 700 000 (shtatëqind mijë) lekë;
b) Për projekte koncesioni/PPP me vlerë investimi mbi 700 000 000 (shtatëqind milionë) lekë deri në 2 100 000 000 (dy miliardë e njëqind milionë) lekë, tarifa është 1 400 000 (një milion e katërqind mijë) lekë;
[bookmark: _GoBack]c) Për projekte koncesioni/PPP me vlerë investimi mbi 2 100 000 000 (dy miliard e njëqind milionë) lekë deri në 7 000 000 000 (shtatë miliardë) lekë, tarifa është 2 800 000 (dy milionë e tetëqind mijë) lekë;
ç) Për projekte koncesioni/PPP me vlerë investimi mbi 7 000 000 000 (shtatë miliardë) lekë, tarifa është 4 200 000 (katër milionë e dyqind mijë) lekë.
3. Të ardhurat e përfituara sipas pikës 2, të këtij kreu, do të derdhen në buxhetin e shtetit.
4. Administrimi dhe veprimtaria financiare auditohet nga ministria përgjegjëse për ekonominë dhe institucionet e tjera të ngarkuara me ligj për auditim.
V.  DISPOZITA KALIMTARE DHE TË FUNDIT
1. Vendimi nr.150, datë 22.3.2007, i Këshillit të Ministrave, “Për organizimin dhe funksionimin e Agjencisë së Trajtimit të Koncesioneve (ATRAKO)”, i ndryshuar, shfuqizohet. 
2. ATRAKO mbart të gjitha të drejtat dhe detyrimet e Agjencisë së Trajtimit të Koncesioneve, të krijuar me vendimin nr.150, datë 22.3.2007, të Këshillit të Ministrave. 
3. Nëpunësit civilë të ATRAKO-s do të trajtohen në bazë të dispozitave të legjislacionit për nëpunësin civil, në rastin e mbylljes dhe të ristrukturimit të institucionit.
4. Ngarkohen Ministria e Financave dhe Ekonomisë dhe ATRAKO për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR

